III.  Privilegium pro monasterio S. Petri Perusini.   (Anno 1144, Mart. 15.) [MARGARINI,  Bullarium Casin.,  II, 106.]
Author: Lucius II

LUCIUS episcopus, servus servorum Dei, dilectis filiis BERNARDO abbati monasterii S. Petri quod secus Perusinam civitatem situm est, ejusque fratribus, tam praesentibus quam futuris regulariter promovendis, in perpetuum.

Desiderium quod ad religionis propositum, et animarum salutem pertinere monstratur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, atque praedecessorum nostrorum vestigiis inhaerentes, praesertim monasterium in quo divino mancipati estis obsequio, apostolicae sedis privilegio communimus, statuentes ut quascunque possessiones, quaecunque bona idem locus in praesentiarum juste et legitime possidet, aut in futurum concessione pontificum, largitione principum, oblatione fidelium, seu aliis justis modis, Deo propitio, poterit adipisci, vobis vestrisque successoribus firma et illibata permaneant, tam in ecclesiis quam in cellis curtibus, plebibus, monasteriis, fundis atque casalibus, in quibus utique haec propriis nominibus duximus exprimenda: plebem scilicet S. Constantii, S. Rufini, S. Martini et S. Joannis; plebem S. Martyrii, ecclesiam S. Benedicti in Agellione cum suis pertinentiis, ecclesiam S. Justini cum curte sua, ecclesiam S. Andreae et S. Angeli de Alliano cum suis pertinentiis; ecclesiam S. Mariae in Cicciano, et S. Clementis, curtem de Casale, curtem de Petroniano; quidquid vobis pertinet de curte et ecclesia S. Donati in civitella, necnon terram Ugonis nepotis Bernonis de Monte Nigro. Apostolicae quoque sedis tibi munimine confirmamus, ecclesias sanctorum Apollinariis, Blasii et Montani cum suis pertinentiis, salvo annuo censu Pharphensis Ecclesiae. Qui etiam confirmamus massas tres, in comitatu Perusino positas, unam quae vocatur Pusulo, alteram Filoncio et aliam quae nominatur Casalina, cum ecclesiis, casis, vineis, campis, hortis, montibus, cultis et incultis, et omnibus pertinentiis suis; monasterium S. Angeli in comitatu Assisinato, in loco qui dicitur Limisano, cum cellis capellis, et omnibus sibi pertinentibus: ecclesiam S. Archangeli sitam juxta lacum Perusinum, monasterium S. Salvatoris in Pothale, monasterium S. Petri in Plojano cum universis eorum pertinentiis; ecclesiam sancti Sylvestri in Morcelle, ecclesiam S. Donati: jus quod habetis in Agello, ecclesiam S. Mariae in Podio cum suis pertinentiis; ecclesiam S. Pauli in Monticello, ecclesiam S. Petri de Petroniano, cum curte sua. Sane chrisma, oleum sanctum, consecrationes altarium seu basilicarum, ordinationes monachorum, qui ad sacros ordines fuerint promovendi, et clericorum ad idem monasterium pertinentium, a diocesano accipietis episcopo, siquidem catholicus fuerit, et si ea gratis ac sine pravitate voluerit exhibere; alioquin liceat vobis catholicum quem malueritis adire antistitem, qui nostra fultus auctoritate, quae postulastis indulgeat. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia vel violentia praeponatur, nisi quem fratres communi consensu, vel fratrum pars consilii sanioris, secundum Dei timorem, et B. Benedicti Regulam elegerint, a Romano pontifice consecrandum. Missas autem publicas in eodem monasterio per episcopum fieri, vel stationes, aut ordinationes aliquas celebrari, praeter abbatis ac fratrum voluntatem, omnimodo prohibemus, ne in servorum Dei recessibus, occasio popularibus praebeatur ulla conventibus. Nec ulli episcopo facultas sit, praeter Romani pontificis conniventiam, idem coenobium, aut ejus cellas gravare, interdicere, excommunicare, seu exactiones novas imponere. Nec saecularium procerum cuiquam liceat fodrum vel aliud servitium ab eodem monasterio, aut ejus pertinentiis extorquere: salvo nimirum jure ac dominio sanctae Romanae Ecclesiae. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, minuere, seu injuste datas, suis usibus vindicare, vel temerariis vexationibus fatigare: sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen, amen. Ego Lucius Catholicae ecclesiae episcopus, ss. Ego Gregorius cardinalis presbyter S. Calixti, ss. Ego Goizo presbyter cardinalis tit. S. Caeciliae ss. Datum Laterani per manum Baronis capellani et scriptoris, Idibus Martii, indictione VII, Incarnationis Dominicae anno 1144, pontificatus vero domni Lucii papae II anno I.